
Prilikom sklapanja braka obavezao sam se da ću supruzi kao mehr platiti hadž. Nažalost, to trenutno nisam u mogućnosti, a ona mi je već nekoliko puta govorila: “Šta je sa mojim hadžom?” Ostalo mi je samo da uđem u dug i tako to ispoštujem, jer ono što zaradim, jedva da nam bude dovoljno za hranu i najpotrebnije. Da li je opravdano da se zadužujem kako bih joj platio hadž?


* 
* 
* 
* 
* 
* 
* 

 
Šta da radim ako ne mogu isplatiti mehr?

Mehr na koji je muž pristao prilikom sklapanja braka jeste dug koji je obavezan ispoštovati. Dužnik koji nije u stanju vratiti dug ne prisiljava se da se zadužuje kod drugih kako bi prvima vratio dug, jer vlasnik duga dužan je odgoditi rok vraćanja ukoliko dužnik nije u stanju vratiti dug, kao što na to upućuje ajet: **“A ako je u nevolji, onda pričekajte dok bude imao; a još vam je bolje, neka znate, da dug poklonite.”** (El-Bekara, 280)


Fikhsko ***[pravilo](https://pitajucene.com/search/pravilo/questions/ "Pretraži pitanja o pravilima")***: “Šteta se ne otklanja istom štetom”, primjenjuje se na spomenuto stanje, jer rješavanjem duga prema supruzi pozajmicom ulazi se u drugi dug, koji se isto tako mora vratiti. To sve skupa ukazuje na to da se u spomenutoj situaciji nije opravdano zadužiti. Preporučuje se opreznost i suzdržanost kada je u pitanju prihvatanje duga, jer ***[Poslanik](https://pitajucene.com/search/poslanik/questions/ "Pretraži pitanja o poslanicima")***, sallallahu alejhi ve sellem, utjecao se Allahu od toga da ga nadvlada dug (Nesai, br. 5475, ***[hadis](https://pitajucene.com/search/Hadis/questions/ "Pretraži pitanja o hadisima")*** je vjerodostojan po ocjeni Albanija; vidjeti: *Sahihu ve daifu Suneni Nesai*), a čovjeku koji se htio oženiti, a nije imao ni prsten od gvožđa kako bi ga dao kao mehr, Poslanik, sallallahu alejhi ve sellem, nije ukazao na pozajmicu, nego je odredio da mu mehr bude ono što posjeduje, tj. kur’anski ajeti koje je znao napamet. (Buhari, br. 5029, i Muslim, br. 3553) Uzvišeni Allah najbolje zna!


Odgovorio: **Dr. ***[Hakija Kanurić](https://pitajucene.com/search/Hakija+Kanuri%C4%87/answers/ "Pretraži odgovore od dr. Hakija Kanurić")*****


Preuzeto sa stranice <http://www.minber.ba>


